
Министерство на околната среда и водите


Регионална инспекция по околната среда и водите - Монтана

Д О К Л А Д

за извършена комплексна проверка на обект Производствена база в с. Мездрея, община Берковица (производство на армирани дискове за шлайфане и рязане на метални и неметални повърхности) с оператор „Булфлекс и ко” ООД, гр. София, на основание Заповед № РД-051/28.03.2014 г. на Директора на РИОСВ – Монтана.
Извършената комплексна проверка на 02.04.2014 г. е с цел установяване съответствието на производствената дейност на дружеството с нормативните изисквания по опазване на околната среда и в изпълнение на плана за контролната дейност през 2014 г.


Основната дейност на фирмата е производство на абразивни инструменти - производство на армирани дискове за шлайфане и рязане на метални и неметални повърхности.

При производството на абразивни инструменти се нанася слепващо покритие, което съдържа летливи органични съединения. Предвид това дейността на дружеството попада в обхвата на  Приложение 1 от Наредба № 7/2003 г. за норми за допустими емисии на летливи органични съединения, изпускани в околната среда, главно в атмосферния въздух, в резултат на употребата на разтворители в определени инсталации. Дружеството е регистрирано  в регистъра по чл. 30 от Закона за чистотата на атмосферния въздух (ЗЧАВ) под код MON 00002 с  удостоверение за регистрация № 2/06.06.2013 г. на Директора на РИОСВ – Монтана. Количествата  на използваните органични разтворители през 2013 г. са под праговата стойност за консумиран разтворител в Приложение №2 от Наредба №7/2003 г. При проверката е установено, че работещата в производствените помещения аспирационната система се намира в добро техническо състояние, без видими пробиви или разхерметизиране.

Образуваните на обекта производствени и опасни отпадъци се съхраняват предварително на мястото на образуване съгласно нормативните изисквания. За количествата образувани и предадени отпадъци се води необходимата отчетност в заверена от РИОСВ- Монтана отчетна книга. Годишният отчет за образуваните отпадъци през 2013 г. съгласно законовите разпоредби е представен в ИАОС – София. Дружеството, като лице пускащо на пазара  продукти след употребата на които се образуват масово разпространени отпадъци, в изпълнение на задълженията си по чл. 14, ал. 2, т. 2 от Закона за управление на отпадъците (ЗУО), участва в колективна система въз основа на договор с организация по оползотворяване „Екобулпак” АД, гр. София – удостоверение № 608/01.01.2014 г. 


При производствената си дейност дружеството се явява потребител на химични вещества и смеси (използва 7 бр. вещества), като за всички вещества при проверката са представени информационни листи за безопасност (ИЛБ), изготвени в съответствие с Дял ІІ на Регламент ЕО № 1907/2006 г. ( REACH).  Веществата се съхраняват в склад  в оригинални фабрични опаковки. През 2008 г. е извършена е предварителна регистрация по Регламент REACH, тъй като ползваните това химични вещества и смеси са внасяни от страни извън ЕС.

В момента тези вещества се закупуват от изключителен представител, разположен в ЕС. Дадено е предписание да се изискат от изключителните представители на алуминиев оксид и силициев карбид от Европейския съюз информация за извършена регистрация по Регламент ЕО № 1907/2006 г. на веществата и за включване на „Булфлекс и ко” ООД като дружество, оправомощено да закупува тези вещества от тях.

